Peg Entwistle
Millicent Lilian Entwistle (tuntud kui Peg Entwistle; 5. veebruar 1908 Port Talbot, Wales, Suurbritannia – 16. september 1932 Los Angeles, California, Ameerika Ühendriigid) oli Briti näitleja. Ta sooritas enesetapu, hüpates alla Hollywoodi sildi H-tähelt. Peg Entwistle'i vanemad lahutasid abielu, kui ta oli kaheaastane. 1912. aastal emigreerus ta koos oma teatri näitejuhist isa Robertiga Ameerika Ühendriikidesse. Nad asusid elama New Yorki. Robert abiellus varsti uuesti ja sai kaks poega. Roberti teine abikaasa suri 1921. aastal. Robert hukkus autoõnnetuses 1922. aastal. Peg koos poolvendadega jäi oma onu Haroldi hoole alla. Peg Entwistle alustas näitlemist 1925. aastal Broadwayl. 1926. aastal võeti ta vastu prestiižikasse New Yorgi Teatrigildi. 1927. aastal abiellus ta näitleja Robert Lee Keithiga, nad lahutasid abielu 1929. aastal. 1931. aastal tabas ülemaailmne majanduskriis rängalt ka New Yorgi teatrielu ja Peg Entwistle suundus koos oma teise onu Charlesiga Los Angelesse, kus lootis leida tööd filminäitlejana. 1932. aasta suvel õnnestus tal saada roll filmis "Kolmteist naist" ("Thirteen Women"). Seejärel aga ütles filmistuudio RKO Peg Entwistle'i töölepingu üles ning ta jäi ilma raha ja varuplaanita. 1932. aasta 16. septembri õhtul lahkus Peg Entwistle onu kodust, öeldes, et läheb kohtuma sõpradega. Selle asemel ronis ta Hollywoodi sildile (tollal oli sildiks veel "Hollywoodland") ja hüppas ligi 14 meetri kõrguselt H-tähelt alla. Paar päeva hiljem leidis üks Hollywoodi sildi all matkanud naine ühe naistekinga, käekoti ja jaki. Ta leidis käekotist hüvastijätukirja ning mäest alla vaadates nägi ta Entwistle'i laipa. Tema hüvastijätukiri kõlas järgmiselt: "Ma kardan, et olen argpüks. Mul on kõige pärast kahju. Kui ma oleksin seda teinud palju varem, oleksin säästnud palju valu". Kirja lõpus olid nimetähed P. E. Tema hüvastijätukiri avaldati mitmes ajalehes, lootuses, et keegi ta ära tunneb. Paar päeva hiljem tuvastas Entwistle'i tema onu, kelle juures oli naine Los Angeleses elanud. Ta ütles, et Entwistle'il oli talle 16. septembri õhtul öelnud, et läheb apteeki ja saab kokku mõne sõbraga. Entwistle'i surm pälvis avalikkuses suurt tähelepanu. Ta on saanud Hollywoodi unelma tumedama poole sümboliks. Tema matused toimusid 20. septembril Hollywoodis. Surnukeha tuhastati ja tuhk maeti Ohio osariigis Glendale'is Oak Hilli kalmistul näitleja isa hauda. Ühe legendi järgi saabus Entwistle'ile päev pärast tema surma kiri, kus talle pakuti ühes näidendis peaosa naisena, kes otsustab enesetapu teha. Ameerika rokkansambel Steely Dan on pühendanud talle laulu "Peg" (1977). Ameerika laulja Lana Del Rey laul "Lust for Life" (2017) on inspireeritud Entwistle'i saatusest. Laul räägib kahest armunust, kes ronivad Hollywoodi sildile ja tantsivad H-tähe otsas, kust Entwistle enesetapu sooritas.